มีเพศสัมพันธ์กับแฟน วันที่ 1 มิ.ย. ป้องกันโดยใส่ถุงยาง แต่เสร็จกิจไปแล้วครั้งหนึ่ง เปิดน้ำผ่านไม่พบการรั่วไหล ครั้งที่สองใส่ถุงยางเช่นเดิมแต่อวัยวะเพศชายมีการหดตัวลงเล็กน้อย จึงกังวลว่าจะทำให้ถุงยางหลวมแล้วมีอสุจิไหลออกย้อนทางโคนเพราะเขาเสร็จกิจข้างในช่องคลอดค่ะ ไม่แน่ใจเลยกินยาคุมฉุกเฉินหลังจากมีอะไรกันไป 3 ชั่วโมง และกินอย่างถูกวิธี ตามรอบเดือนแล้วประจำเดือนต้องมาวันที่ 1 มิ.ย. ไม่แน่ใจว่าช่วงที่มีอะไรกันไข่ฝ่อไปแล้วหรือยัง เนื่องจากกินยาคุมฉุกเฉินไปเลยทำให้ประจำเดือนเลื่อนหรือไม่ โดยปกติรอบเดือนไม่คงที่ค่ะ กังวลใจมากว่าจะท้องไหม ช่วยพิจารณาความเสี่ยงให้ทีนะคะ
สวัสดีค่ะ การมีเพศสัมพันธ์ในวันที่ 1 มิ.ย. หากคาดว่าเป็นวันที่ประจำเดือนจะมา ก็ถือว่าอยู่ในระยะปลอดภัย โอกาสในการตั้งครรภ์นั้นถือว่ามีน้อยมากอยู่แล้ว ดังนั้น แม้การมีเพศสัมพันธ์ในครั้งที่ 2 ที่อวัยวะเพศหดตัวลงก่อนที่จะดึงอวัยวะเพศชายออกจากช่องคลอด โอกาสตั้งครรภ์ก็ถือว่ามีน้อยค่ะ ดังนั้น ก็ไม่จำเป็นต้องทานยาคุมฉุกเฉินไป แต่หากในกรณีที่ไม่ใช่ระยะปลอดภัย การได้ทานยาคุมฉุกเฉินไปภายในไม่เกิน 12 ชั่วโมงหลังจากที่มีเพศสัมพันธ์ ยาคุมฉุกเฉินก็จะช่วยป้องกันการตั้งครรภ์ได้ประมาณ 95% ค่ะ ดังนั้น โอกาสในการตั้งครรภ์ก็ถือว่ามีน้อยอยู่สำหรับประจำเดือนนั้น อาจเลื่อนออกไป จากผลของการทานยาคุมฉุกเฉินได้ ซึ่งจะเลื่อนไปกี่วัน อาจไม่สามารถตอบได้ แนะนำควรรอประจำเดือนต่อไปก่อนค่ะ ประจำเดือนก็น่าจะมาในที่สุดหลังจากนี้ หากจะมีเพศสัมพันธ์บ่อยๆ ก็ควรใช้วิธีคุมกำเนิดที่มีประสิทธิภาพสูงกว่าถุงยางอนามัย เช่น ยาเม็ดคุมกำเนิด ยาฉีดคุมกำเนิด แผ่นแปะคุมกำเนิด เป็นต้น ซึ่งจะช่วยป้องกันการตั้งครรภ์ได้มากกว่า 99% ไม่ควรทานยาคุมฉุกเฉินไปโดยไม่จำเป็น เพราะจะมีผลต่อการทำงานของรังไข่ ทำให้มีเลือดออกผิดปกติ และประจำเดือนมาผิดปกติได้ อีกทั้งประสิทธิภาพของยาคุมฉุกเฉินก็ไม่ถือว่าดีมากนักเมื่อเทียบกับวิธีอื่นๆ ค่ะ